Spill-eksperter: - Breivik snakker tull om dataspill
- Skyting i spill kan ikke sammenlignes med å håndtere et ekte våpen. Fysikken er ikke veldig virkelighetstro, og siktesystemene er spesialtilpasset spillet. Om du spiller tusen timer, så vil du jo fortsatt ikke kunne lade våpenet ditt engang, sier førsteamanuensis ved Norges informasjonsteknologiske høgskole, Faltin Karlsen. Han har en doktorgrad i medievitenskap og er en av Norges fremste forskere på dataspill og effektene av det. Karlsen har selv brukt mange timer på dataspillserien Call of duty: Modern Warfare. Serien er en av de største i spillindustrien, og ble tema under aktors utspørring av Anders Behring Breivik på torsdag. - Det er rett og slett en krigssimulator. Jeg har ikke sansen for de spillene, men det er godt for treningens skyld. For eksempel den Røde hær i Kina bruker dette i sin simulering og det er en krigssimulator som brukes av væpnede styrker i hele verden, fortalte terroristen.Modern Warfare har 18-årsgrense i Norge. I flerspillerdelen spiller to lag mot hverandre på forskjellige baner, og målet er å beseire motstanderene i krig. Ifølge aktor Svein Holden har Breivik blitt registrert med mer enn 140 timer spilletid. - Jeg gjennomgikk regulær skytetrening, for å bli en så god skarpskytter som mulig. Jeg snakker om vanlig rekrutt-trening, og bruk av siktesystemer, som man kan gjøre i stor grad i Modern Warfare, sa Breivik i retten - da aktoratet presset ham på hvorfor han brukte så mye tid på dataspill. Forsker Faltin Karlsen mener det høres ut som Breivik prøver å finne unnskyldinger for hvorfor han brukte så mye tid på spill. - Dette med sikting og skyting er tull. Så sier han også at det forberedte ham mentalt på det som skulle skje. Jeg har selv spilt gjennom hele Modern Warfare. Det er absolutt ingenting i det spillet som kan sammenlignes med den terroren han utførte. Det er ingen simulering av slike handlinger, sier han til VG Nett.Også VGs spillekspert, Rune Fjeld Olsen, synes det er vanskelig å tro at Breivik lærte å skyte av spillene. - I slike spill sitter man og klikker på grafikkelementer på en skjerm. Du sitter i en stol, med en hånd på en mus og den andre på et tastatur. Å sammenligne det med å drepe mennesker er ganske fjernt, og jeg tror folk får seg en overraskelse om de tror de skal bli bedre til å skyte av det. Breivik begynte å spille Modern Warfare i 2009, samtidig som han begynte å kjøpe inn utstyr som skulle brukes under terrorangrepet. Aktoratet presset ham hardt på om dette betydde at det var da terrorplanleggingen startet for alvor, ikke i 2006 som Breivik selv hevder. Dette nektet terroristen for. Dataspillet Breivik brukte mest tid på var World of Warcraft. Spillet har mer enn ti millioner spillere. VGs Olsen mener det må ha gitt enda mindre treningsutbytte: - Det er en eventyrverden der man bruker magi og slikt til å beseire fiender. Man sikter ikke på samme måte som i skytespill, engang. Spillet har 12-års grense, sier han. Spillet foregår i en fantasiverden, der det gode og onde kjemper mot hverandre. Spillerne velger side, og må samarbeide for å gjøre det bra. De kan for eksempel velge mellom å spille som troll, menneske, gnom og alv.- En av mine ansatte i Russland spilte litt WoW, jeg hadde spilt tre-ern noen år tidligere, mellom 2002 og 2006 hadde jeg ikke unt meg selv å spille World of warcraft i noen nevneverdig grad, fortalte Breivik i retten. - Besluttet du umiddelbart at du skulle ha et helt år, eller var det tanker om en kortere periode først? spurte aktor Svein Holden. - Det var vel egentlig i utgangspunkt at jeg tenkte jeg skulle spille til jeg faktisk ble lei, så skulle jeg ta det som det kommer. Men det var utgangspunktet: at jeg skulle spille til jeg ble lei, svarte Breivik. Han har tidligere forklart at han mener året med intens spilling, der han bodde på gutterommet hjemme hos sin mor, var en «martyrgave» til seg selv. Han mener at han også fikk svært verdifull trening i organisering og kommunikasjon. Totalt skal Breivik i snitt ha spilt data opp til 16 timer om dagen i perioden. Holden spurte så hvordan Breivik tilbrakte den siste nyttårsaftenen sin. - Jeg vet du prøver å legge vekt på dette, men jeg forsøkte å forberede meg på en selvmordsaksjon, svarte Breivik - som så gjentok at han føler at Holden forsøker å latterliggjøre ham. Holden nikket og sa at Breivik brukte 17 timer på World of Warcraft denne nyttårsaftenen.Modern Warfare ble anmeldt, og det ble krevd strengere restriksjoner mot voldsspill etter at Breiviks spilling ble kjent. Faltin Karlsen mener det er å overreagere. - De siste årene har omfattende forskning vist at det ikke finnes noen klare indikasjoner på at vanlige mennesker blir voldelige av å spille voldspill og -filmer. Men voldsspilling kan likevel, på sitt vis, være et faresignal, mener eksperten. - Det vi ser er at mennesker som er voldelige ofte blir tiltrukket av spill og filmer som er det. Det virker altså å være motsatt årsaksforhold av det man gjeren tror, mener han. Universitetene i Baylor og Arlington i Texas og en europeisk forskningsgruppe er blant dem som har sett nærmere på problematikken. I en studie fra 2011 skriver de at det riktignok stemmer at det er en forbindelse mellom voldelige spill og aggressiv oppførsel. Samtidig konkluderte de med at slike spill faktisk reduserer kriminalitet ved at potensielle gjerningsmenn holder seg unna gatene og ikke havner i trøbbel. Du kanlese alt om rettssaken etter terrorangrepene 22. julii VG Netts oversikt.
Anders Behring Breivik sier han brukte hundrevis av timer på dataspill fordi «det var trening».